**Testo agiografico: Prologo L 2**

Incipit prologus beati Valentini discipuli sancti Migdii martiris.

Melchiadi, urbis Romae primae sedis episcopo, Valentinus levita vivere semper et gaudere cum Christo.

***Opus perarduum et non mearum virium***, o pater optime, aggredi ***iubes***, sed, confisus in Deo qui virtute mirabili ***aquam de petra*** sitienti populo produxit tuisque fretus orationibus, ***incipiam*** quae hortaris, iussioni parebo desiderioque tuo satisfaciam. Quaeso igitur si more humani ingenii errare contigerit tuo defendatur imperio tuaque corrigatur peritia; nam et philosophorum disciplinam omnium nosti et divinorum librorum nectareo fonte rigatus divinaeque gratiae iubare viscera repletus omnium mortalium exsuperas ingenia nomina dignitates et merita.

Sed ***quis mortalium*** hodie reperiri potest eius ingenii eiusque facundiae qui ad plenum quae gesta sunt his diebus in urbe Asculana scribere valeat? ***Quaeve lingua explicare potest*** damna, exilia, contumelias, proscriptiones, caedes, carceres, capitales sententias et alia genera tormentorum quae christianae fidei cultores apud nos patiuntur? Quid immemor? Inter invia saxa latebrasque ferarum vitam ducimus mortalium, fere omnium praesidio destituti, ***aporiamur*** enim omnibusque modis affligimur. Sed laus Omnipotenti mori prius multitudo decrevit christianorum quam obedire crudelium praeceptis tyrannorum; fundata est enim supra firmam petram quae nec boreae furentis violentia vel impetu torrentium inundantium ullo moveri potest.

Et licet desolata pastore suo sancto Emigdio episcopo et martyre Asculana videatur ***Ecclesia***, tamen pietate divina tuisque sanctis orationibus sperat se ad certae quietis portum devenire. Putasne videbo diem illam in qua requies et securitas reddatur Ecclesiae? Putasne videbo diem illam in qua mihi liceat omnipotenti Deo laudes de more canere ***actusque sancti Migdii martyris styli officio designare memoriaeque posterorum mandare***? De quo quam brevissime potero ***pauca*** tibi ***de multis*** ordinare studebo.

Vale.

Explicit prologus. Incipit ***paxio*** sancti Migdii martiris Esculane metropolitane episcopi.